Diari Oficial de la Generalitat Valenciana


Sumari del DOGV 7483, del 11-03-2015 (2015/2157)

ORDE 21/2015, de 6 de març, de la Conselleria d'Educació, Cultura i Esport, per la qual es convoca la concessió de subvencions destinades a finançar la construcció i la remodelació de locals socials de les societats musicals de la Comunitat Valenciana per a l'exercici 2015.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7483

Data del DOGV
:   11-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2157


Data del document
:   06-03-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 21/2015, de 6 de març, de la Conselleria d'Educació, Cultura i Esport, per la qual es convoca la concessió de subvencions destinades a finançar la construcció i la remodelació de locals socials de les societats musicals de la Comunitat Valenciana per a l'exercici 2015. [2015/2157]  
Les societats musicals són una part substancial del teixit associatiu cultural de la Comunitat Valenciana. Més de cinc-centes entitats, presents en la majoria de pobles i ciutats del nostre territori, treballen cada dia per acostar la cultura musical a les ciutadanes i ciutadans que hi estan interessats. Esta labor se centra especialment en la formació i la difusió de l'art de la música, i afavorix que esta manifestació cultural es trobe fortament arrelada i desenrotllada en la nostra Comunitat.  
  
La funció de les societats musicals es realitza des dels seus locals socials, verdaders centres culturals on els més jóvens inicien la seua formació i acostament a la música i tots troben el lloc adequat per a la pràctica no professional.  
La Generalitat col·labora amb les societats musicals en els seus esforços per a construir, reformar i millorar els seus locals, sens dubte, una de les millors i més extensa xarxa de centres culturals de titularitat associativa que té el món de la cultura. El fet de promoure el manteniment en condicions adequades d'ús, la remodelació i millora o la construcció de locals de societats musicals és un objectiu de la política cultural de la Generalitat que té reflex en els pressupostos per al 2015, ja que s'ha dotat una línia genèrica, la T7275000, amb 600.000,00 euros que s'han de concedir per mitjà d'un procediment de concurrència competitiva oberta a totes les entitats musicals que desitgen executar un projecte en concordança amb esta finalitat.  
Per tot això, fent ús de les facultats que em conferixen l'article 28 de la Llei 5/1983, de 30 de desembre, del Consell, i 47.11 de la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991,   
  
  
ORDENE  
  
Primer. Objecte  
Es convoca la concessió de subvencions destinades a finançar la construcció i la remodelació de locals socials de les societats musicals de la Comunitat Valenciana el 2015 i s'aproven les bases reguladores que han de regir esta convocatòria, que s'adjunta a esta orde com a annex I, així com els documents model que figuren com a annexos II, III i IV i que hauran d'utilitzar els sol·licitants i beneficiaris d'estes ajudes, en cada cas.  
  
Segon. Dotació pressupostària  
L'import màxim que es concedirà és de 600.000,00 euros, que es finançaran amb càrrec als crèdits del capítol VII del programa 454.10, Promoció Cultural, línia T 7275000, dels pressupostos de la Generalitat per al 2015.   
  
Tercer. Política de la competència de la Unió Europea  
De conformitat amb el que disposa l'article 3.2 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques (DOCV 5596, 11.09.2007), esta convocatòria no està subjecta a l'obligació de notificació prèvia a la Comissió Europea d'acord amb el que disposa l'article 53 del Reglament núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat.  
Estes ajudes s'acullen al que preveu el punt 8 de l'article 53 de l'esmentat reglament, ja que establix l'import màxim en el 80 per cent dels costos subvencionables, sense superar en cap cas el milió d'euros.  
Les ajudes que es convoquen seran objecte de comunicació a la Comissió Europea segons el que disposa el mencionat Decret 147/2007.  
  
  
DISPOSICIONS FINALS  
  
Primera. Accés a models normalitzats  
Tots els impresos a què es fa menció en les bases d'esta convocatòria estaran a disposició de les entitats interessades en la seu electrònica o portal institucional de la Generalitat en Internet i en qualsevol oficina Prop. També s'hi podrà accedir en la pàgina http://www.gva.es/es/inicio/procedimientos'id\_proc=15006&version=amp.  
  
  
Segona. Règim jurídic  
En tot el que no regula esta orde, caldrà ajustar-se al que disposen la Llei d'Hisenda Pública de la Generalitat, el text refós de la qual va ser aprovat pel Decret Legislatiu de 26 de juny de 1991; els preceptes bàsics de la Llei 38/2003, de 17 de novembre, General de Subvencions, i el Reglament de la Llei General de Subvencions, aprovat pel Reial Decret 887/2006, de 21 de juliol.  
  
Tercera. Delegació de competències  
Es delega en la Direcció General de Cultura totes les competències que corresponen a la Conselleria d'Educació, Cultura i Esport en relació a esta convocatòria, excepte la resolució de d'esta per la qual es produirà la concessió de les ajudes.  
  
Quarta. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
D'acord amb el que disposen els articles 107, 116, 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició s'haurà d'interposar davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu s'haurà de presentar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 6 de març de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases reguladores de la convocatòria de subvencions destinades a finançar la construcció i la remodelació de locals socials de societats musicals de la Comunitat Valenciana.  
  
Primera. Objectiu i finalitat  
1. Les subvencions objecte d'esta convocatòria es concediran per a finançar l'execució d'obres de construcció i remodelació de locals socials de societats musicals el 2015.  
2. Als efectes d'esta convocatòria, es consideren societats musicals aquelles associacions o fundacions que estiguen legalment constituïdes i tinguen entre els seus fins socials la difusió, promoció o divulgació i l'ensenyança de la música, i realitzen, almenys, les següents activitats artístiques i formatives amb caràcter permanent:  
  
a) Sosteniment d'una agrupació instrumental, ja siga banda o orquestra.  
b) Sosteniment d'una escola de música o escola d'educands reconeguda per la conselleria competent en esta matèria.  
Segona. Règim d'estes ajudes. Gastos subvencionables  
1. La concessió d'estes ajudes s'efectuarà en règim de concurrència competitiva.  
2. Esta convocatòria es regirà per estes bases reguladores; per l'orde de convocatòria que les aprova; per la Llei 38/2003, de 17 de novembre, General de Subvencions; pel reglament d'esta, i per la Llei d'Hisenda Pública de la Generalitat Valenciana el text refós de la qual va ser aprovat pel Decret Legislatiu de 26/6/1991, del Consell de la Generalitat Valenciana.  
3. Es podran subvencionar els gastos ocasionats per l'execució d'obres dins de l'exercici 2015 en locals o dependències de societats musicals que tinguen com a finalitat la construcció, remodelació, reforma, millora, ampliació, adequació o modernització d'estos i les seues instal·lacions. Només són gastos o costos subvencionables aquells que es poden incloure en el pressupost d'execució material de l'obra, així com l'import de l'impost sobre el valor afegit que hi siga aplicable.  
  
4. El pressupost de la inversió als efectes previstos en esta convocatòria és l'import que es reflectisca en el pressupost o document tècnic a què es referix el punt 1.b de la base sexta, i estarà constituït únicament pel pressupost d'execució material i l'IVA aplicable. La suma d'ambdós conceptes no podrà ser superior a 100.000,00 euros. Este pressupost es prendrà com a cost subvencionable.  
  
Tercera. Requisits per a sol·licitar estes ajudes i manera d'acreditar-los  
1. Podran sol·licitar estes ajudes les societats musicals definides en el punt 2 de la base primera, l'actuació de les quals es realitze en l'àmbit territorial de la Generalitat.  
2. Les subvencions d'esta convocatòria es poden sol·licitar per a aquells locals socials que complisquen els requisits següents:  
a) Estar ubicats en algun municipi de la Comunitat Valenciana.  
  
b) Pertànyer en propietat a la societat musical sol·licitant.  
c) Ser la seu permanent de la societat i d'alguna de les activitats necessàries previstes en el número 2 de la base primera.  
3. Excepcionalment, podran sol·licitar estes subvencions les societats musicals que no tinguen la propietat de l'immoble o del solar però acrediten haver-ne obtingut una cessió per part d'una administració local de la Comunitat Valenciana, sempre que:  
a) La cessió estiga condicionada a l'ús cultural i als fins propis de la societat musical.  
b) El termini que reste des de la publicació d'esta convocatòria fins a la finalització de la cessió siga superior a cinc anys.  
c) El propietari de l'immoble haja autoritzat realitzar de manera genèrica o concreta les obres que es pretén.  
4. Tots els requisits previstos en esta base, excepte els indicats en el punt 3, es podran acreditar per mitjà d'una declaració responsable que s'haurà de realitzar en la sol·licitud de subvenció per mitjà del document model que figura com a annex II de l'orde que aprova esta convocatòria.  
5. En cas que el solar o immoble on s'hagen de dur a terme les obres no siga propietat de la societat musical sol·licitant, caldrà aportar una còpia autèntica del document pel qual se'n va aprovar la cessió i s'autoritza la realització d'obres.  
6. La Conselleria podrà requerir qualsevol documentació complementària o aclaridora per a verificar el compliment dels requisits indicats en esta base.  
  
Quarta. Supòsits exclosos  
1. No podran obtindre la condició de beneficiari d'estes ajudes les entitats sol·licitants en les quals concórrega alguna de la circumstàncies previstes en l'article 13, números 2 i 3, de la Llei General de Subvencions, abans de la finalització del termini de presentació d'instàncies.  
  
2. Se n'exclouran les sol·licituds que no s'ajusten o que incomplisquen els requisits exigits en estes bases i les que siguen formulades pels qui, d'acord amb la Llei General de Subvencions, no puguen adquirir la condició de beneficiari d'estes ajudes.  
3. No s'acceptaran les sol·licituds de subvenció que es referisquen a les inversions següents:  
a) Adquisició de béns patrimonials.  
b) Projectes d'inversió el pressupost total dels quals supere els 100.000,00 euros, l'IVA inclòs.  
c) Projectes que no s'executen íntegrament el 2015.  
d) Projectes de nova construcció en immobles en què no estiga ja executada la fonamentació, l'estructura, les cobertes i els sistemes de tancament vertical.  
e) Projectes que incloguen honoraris tècnics de projecte, direcció o altres conceptes no previstos com a gastos subvencionables.  
  
Quinta. Formalització de les sol·licituds i termini de presentació  
1. El termini de presentació de les sol·licituds és de vint dies hàbils a comptar de l'endemà de ser publicada l'orde de convocatòria en el Diari Oficial de la Comunitat Valenciana.  
2. Les sol·licituds es formularan segons el model d'imprés normalitzat que s'adjunta a esta convocatòria com a annex II, i s'adreçaran a la Direcció General de Cultura de la Conselleria d'Educació, Cultura i Esport.  
3. Amb la sol·licitud model de l'annex II s'acreditarà:  
a) Les dades generals de la societat musical i del seu representant.  
b) L'acord adoptat per la junta directiva de l'entitat sol·licitant per a formular la sol·licitud de la subvenció, en què es faculta el seu representant legal per a subscriure la sol·licitud de subvenció i realitzar tots els tràmits relacionats amb esta.  
c) Que la societat musical no estiga incursa en les prohibicions per a obtindre la condició de beneficiari de subvencions públiques assenyalades en l'article 13 de la Llei General de Subvencions.  
d) L'autorització, si és el cas, perquè la Conselleria obtinga telemàticament els certificats que acrediten que el sol·licitant es troba al corrent de les seues obligacions tributàries i davant de la Seguretat Social.  
  
e) La identificació i propietat de l'immoble on es duran a terme les obres.  
f) Les ajudes obtingudes per la societat musical per a finançar estes obres, si és el cas.  
g) El pressupost, denominació i objecte de les obres, i, si és el cas, la identificació del tècnic redactor del projecte, memòria o pressupost.  
  
h) Les característiques de l'obra que calga realitzar que permeten aplicar els criteris de valoració de sol·licituds que s'establixen en la base octava.  
4. Les sol·licituds hauran de ser subscrites pels qui tinguen la representació de l'entitat en cada cas, d'acord amb la normativa d'aplicació. Cada entitat només podrà presentar una sol·licitud.  
5. Les sol·licituds s'hauran de presentar en el Registre General d'esta Conselleria, amb domicili a l'avinguda de Campanar, 32, 46845 València; en les seues direccions territorials, o pels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i aniran acompanyades de la documentació assenyalada en la base següent.  
6. En cas d'enviament per correu certificat, la presentació de la documentació en l'oficina de correus corresponent s'haurà de fer d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en un sobre obert a fi que l'exemplar destinat a la Conselleria d'Educació, Cultura i Esport siga datat i segellat abans de ser certificat. En cas que la sol·licitud no estiga datada i segellada per l'oficina de correus corresponent, es considerarà com a data vàlida de presentació aquella que aparega en l'entrada de registre de la Conselleria d'Educació, Cultura i Esport.  
  
7. Així mateix, es podrà realitzar la presentació telemàtica de la sol·licitud, i per a això s'accedirà al catàleg de servicis públics interactiu de la Generalitat, accessible a través de www.tramita.gva.es i se seleccionarà el servici corresponent, o directament en la pàgina http://www.gva.es/va/inicio/procedimientos'id\_proc=15175&versi%C3%B3=amp. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persona jurídica), bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representació de Caràcter Voluntari davant de la Generalitat per a la realització de tràmits per via telemàtica. Si alguns dels documents que cal aportar junt amb la sol·licitud no poden ser presentats de forma telemàtica, se'n farà l'entrega per registre d'entrada.  
  
  
Sexta. Documentació que cal presentar  
1. Juntament amb la sol·licitud de l'ajuda formulada en el document que figura com a annex II, les societats musicals interessades hauran d'aportar la documentació següent:  
a) Document oficial que acredite la constitució de la societat musical com a associació o fundació i la inscripció en el registre públic corresponent. S'aportarà, a més, una còpia dels estatuts vigents de l'entitat presentats en el registre públic esmentat.  
b) Pressupost, memòria valorada o projecte de les obres que cal realitzar. S'haurà de presentar un dels documents següents, segons siga procedent:  
b.1. Un pressupost detallat de les obres firmat per un tècnic competent o elaborat per una empresa constructora, quan l'import, IVA inclòs, siga inferior a 15.000,00 euros.  
b.2. Una memòria valorada subscrita per un tècnic competent, quan el pressupost de l'obra estiga comprés entre 15.000,00 i 100.000,00 euros, l'IVA inclòs.  
Opcionalment, les entitats sol·licitants podran aportar, en estos casos, un projecte d'execució si ho consideren més adequat per al desenrotllament de les obres.  
b.3. Un projecte d'execució de l'obra per a qualsevol pressupost, si els treballs que cal realitzar afecten l'estabilitat, seguretat o estanquitat de l'immoble, elaborat d'acord amb la normativa que s'hi aplique.  
  
c) Acreditació que la societat musical es troba al corrent dels seus obligacions tributàries i davant de la Seguretat Social. Si en la sol·licitud formulada segons el model de l'annex II no s'autoritza la Conselleria d'Educació, Cultura i Esport a obtindre telemàticament els certificats corresponents, l'entitat els haurà d'aportar emesos per l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Administració Pública de la Generalitat.  
  
d) Domiciliació bancària, que es presentarà emplenant i firmant el document model que figura com a annex III.  
2. Les societats musicals que sol·liciten estes ajudes sense tindre la propietat de l'immoble on s'han de dur a terme les obres, hauran d'adjuntar, a més, la documentació que acredite els punts indicats en el punt 5 de la base tercera.  
3. Els sol·licitants podran presentar també els documents oficials que acrediten alguna de les circumstàncies previstes en l'apartat 1.d de la base octava, relatiu a altres criteris per a la valoració de les sol·licituds.  
4. Si la sol·licitud no complix els requisits exigits en esta base, es requerirà l'interessat perquè, en el termini de deu dies, esmene la falta o adjunte els documents preceptius, amb indicació que si no ho fa així, es considerarà que desistix de la seua petició, amb la resolució prèvia que haurà de ser dictada en els termes que preveu l'article 42, tal com establix l'article 71.1 de la Llei de Règim Jurídic de les Administracions Públiques i del Procediment Administratiu Comú.  
  
  
Sèptima. Procediment de concessió. Òrgans competents per a la instrucció i resolució  
1. Correspon a la Direcció General de Cultura la instrucció del procediment de concessió d'estes subvencions.  
2. La consellera d'Educació, Cultura i Esport serà l'òrgan competent per a resoldre esta convocatòria. L'acte pel qual es resol la convocatòria posarà fi a la via administrativa.  
3. La proposta de resolució d'esta convocatòria serà formulada per la Direcció General de Cultural tenint en compte el dictamen d'una comissió tècnica la composició de la qual serà la següent:   
a) El subdirector general de Patrimoni Cultural i Museus exercirà la presidència de la Comissió, i la podrà delegar en un altre funcionari de la Direcció General de Cultura.  
b) Vocals:   
1. El cap del Servici de Promoció Cultural i Suport Tècnic.  
2. Una persona en representació de la Federació de Societats Musicals de la Comunitat Valenciana, a proposta d'esta i nomenada per la Direcció General de Cultura. A este efecte, l'esmentada federació proposarà dos persones perquè una tinga la condició de vocal titular i l'altra la de vocal suplent.  
3. Un funcionari o funcionària designat pel director general de Formació Professional i Ensenyances de Règim Especial.  
4. Un funcionari o funcionària amb titulació d'arquitecte o arquitecte tècnic adscrit a la Direcció General de Cultura, designat pel titular d'este centre directiu.  
5. Un funcionari o funcionària del Servici de Promoció Cultural i Suport Tècnic designat per la Direcció General de Cultura.  
c) Secretari: exercirà la secretària de la Comissió Tècnica el funcionari indicat en l'incís 5 de la relació de vocals.  
  
Octava. Criteris de valoració de les sol·licituds. Elaboració de la proposta de resolució  
1. Per a elaborar el seu dictamen, la Comissió Tècnica tindrà en compte els criteris següents:  
a) Objecte de la inversió: s'atorgarà per este concepte un màxim de 30 punts d'acord amb els apartats següents:   
a.1. Incidència del projecte en la millora general de l'habitabilitat i funcionalitat, que beneficie l'ús del local social: fins a 20 punts.  
a.2. Si l'objecte de les obres és la supressió de barreres arquitectòniques, l'estalvi i l'eficiència energètica, l'adequació acústica de la sala d'actuacions o d'assajos o l'adequació dels espais destinats a formació segons el que es disposa en el Decret 91/2013, de 5 de juliol, del Consell, pel qual es regulen les escoles de música de la Comunitat Valenciana, es podran sumar fins a 10 punts més, a raó de 2,5 punts per concepte.  
b) La urgència i necessitat de les obres es valorarà d'acord amb la justificació i informació facilitada en la sol·licitud i, si és el cas, en la mateixa memòria valorada o projecte d'execució.   
S'atorgarà un màxim de 30 punts per este concepte.  
S'hi tindrà especialment en compte si s'han produït danys extraordinaris en l'edifici que ocupa el local com a conseqüència d'incendis, inundacions i altres esdeveniments no previsibles ni derivats de la falta de manteniment.   
c) L'adequació tècnica del projecte als objectius i finalitats que es pretén aconseguir. Es valorarà amb un màxim de 30 punts.  
d) Altres conceptes: la Comissió valorarà també qualsevol de les circumstàncies que s'acrediten de les que hi ha a continuació:  
- Quan l'immoble on s'ubica el local social haja sigut declarat bé d'interés cultural o bé de rellevància local: 2 punts.  
- Si la societat musical ha obtingut la declaració d'associació d'utilitat pública: 2 punts.  
- Si la societat musical està ubicada en un municipi amb població inferior a 1.000 habitants, segons la revisió del padró municipal referida a l'1 de gener de 2014: 2 punts.  
- A les societats musicals sol·licitants que no hagen sigut beneficiàries d'estes ajudes el 2013 i 2014 se'ls sumaran 4 punts.  
Els dos últims conceptes mencionats seran computats d'ofici, i no serà necessària l'aportació de cap document per part dels sol·licitants.  
  
3. Només es valoraran les circumstàncies que queden acreditades o justificades per la documentació aportada per cada sol·licitant.  
4. El dictamen de la Comissió contindrà una relació ordenada per puntuació de totes les sol·licituds valorades, una proposta de distribució inicial de les ajudes que es realitzarà tenint en compte el que disposa la base novena i, si és el cas, una proposta motivada de sol·licituds que n'han de ser excloses o s'han de denegar.  
5. La Comissió podrà motivar la proposta de denegació en la valoració realitzada, qualificada amb menys de 45 punts sumant tots els conceptes.  
6. El dictamen podrà contindre també observacions, anàlisis i recomanacions complementàries en relació a l'aplicació dels criteris de valoració de les sol·licituds presentades.  
7. Vist el dictamen de la Comissió Tècnica, la Direcció General de Cultura formularà la proposta de resolució d'esta convocatòria.  
  
Novena. Import de les subvencions a concedir  
1. L'import màxim que es a concedirà és de 600.000,00 euros en total, que es finançarà amb càrrec al capítol VII del programa 454.10, Promoció Cultural, línia de subvenció T7275000, dels pressupostos de la Generalitat per al 2015.  
2. Per a la concessió d'estes ajudes i la determinació de l'import individual es tindrà en compte únicament les sol·licituds valorades amb 45 punts o més, d'acord amb el que s'indica a continuació:  
2.1. La quantia màxima de cada ajuda serà del 80 per cent del pressupost de la inversió definit en el punt 4 de la base segona com a cost subvencionable.  
2.2. La Comissió Tècnica tindrà en compte també la necessitat d'afavorir la viabilitat econòmica dels projectes millor valorats. A este efecte, podrà establir un percentatge mínim de finançament al qual s'accedirà d'acord amb la valoració obtinguda. Les ajudes s'assignaran en orde decreixent de puntuació fins a exhaurir l'import total convocat.  
  
Es podrà motivar la desestimació de sol·licituds en la insuficiència de crèdit per a atendre-les de manera adequada, encara que hagen obtingut 45 punts o més.  
3. L'import de les subvencions no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos o recursos, supere el cost de la inversió subvencionada.  
  
  
Deu. Termini de resolució i notificació i mitjà de notificació  
1. Esta convocatòria s'haurà de resoldre i de notificar als interessats en el termini màxim de sis mesos comptats des de l'endemà de ser publicada l'orde per la qual s'aprova la convocatòria. Una vegada transcorregut este termini sense resolució expressa, les sol·licituds es consideraran desestimades.  
2. La resolució d'esta convocatòria serà notificada per mitjà de la publicació en el Diari Oficial de la Comunitat Valenciana.  
  
Onze. Contractació i execució de les inversions subvencionades  
1. Aquells projectes tècnics a què es referix l'apartat 1.b.3 de la base sexta seran objecte de supervisió per tècnics de la Direcció General de Cultura. Esta supervisió tindrà per objecte verificar que s'ha tingut en compte la normativa tècnica i les disposicions legals o reglamentàries que siguen aplicables per a cada tipus de projecte.  
2. Si una vegada concedides les ajudes és necessari modificar el projecte d'execució, memòria o pressupost detallat, la societat musical haurà de sol·licitar una autorització prèvia a la Direcció General de Cultura i aportar el document tècnic modificat que corresponga segons la base sexta, apartat 1.b.  
S'hi adjuntarà una sol·licitud subscrita pel president de la societat o pel seu representant legal i un informe tècnic que justifique els canvis en el programa de necessitats, objectius de l'obra o solució adoptada, segons que corresponga, respecte del projecte inicial. Per a resoldre esta sol·licitud es tindrà en compte el que disposa la base catorze, número 2.  
  
3. Quan el pressupost d'execució material de l'obra siga igual o superior a 50.000 euros (IVA exclòs), el beneficiari de l'ajuda haurà de sol·licitar, almenys, tres ofertes de diferents empreses capacitades per a dur a terme l'obra, d'acord amb el que disposa l'article 31.3 de la Llei 38/2003, de 17 de novembre, General de Subvencions.  
4. Per a la realització d'estes obres, les societats musicals beneficiàries podran subcontractar amb tercers fins al cent per cent de l'import d'estes. Quan l'activitat subcontractada supere el 20 per cent de l'import de la subvenció i l'import siga igual o superior a 60.000 euros, IVA inclòs, el contracte haurà de ser subscrit per escrit, i amb això es considerarà concedida l'autorització corresponent per part d'esta Conselleria.  
  
5. No es podrà fraccionar un contracte amb l'objecte de disminuir-ne la quantia i eludir el compliment dels requisits exigits en esta base o en la legislació de subvencions.  
6. Les obres subvencionades es duran a terme sota la responsabilitat exclusiva de la societat musical que les promoga, a la qual correspondrà dirigir-les i gestionar els contractes necessaris.  
Dotze. Obligacions dels beneficiaris. Actuacions de l'Administració en cas d'incompliment  
1. Són obligacions dels beneficiaris d'estes ajudes:  
a) Executar la inversió que fonamenta la concessió de la subvenció d'acord amb la proposta presentada.  
b) Justificar documentalment l'execució de la inversió i el compliment dels requisits i condicions previstos, en la manera que regulen estes bases.  
c) Sotmetre's a les actuacions de comprovació que ha d'efectuar la Conselleria d'Educació, Cultura i Esport, així com qualssevol altres de comprovació i control financer que puga realitzar la Intervenció General de la Generalitat, per a la qual cosa haurà d'aportar tota la informació que li siga requerida en l'exercici de les actuacions anteriors.  
d) Comunicar a la Conselleria l'obtenció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats. Esta comunicació s'haurà d'efectuar tan prompte com es conega i, en tot cas, abans de la justificació de l'aplicació donada als fons percebuts.  
  
e) Fer constar la col·laboració de la Generalitat en la inversió, en cas que s'instal·len cartells en l'obra.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
g) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
h) Reintegrar els fons percebuts en els supòsits previstos en l'article 37 de la Llei General de Subvencions.  
i) Aportar els fons necessaris per a finançar la inversió en la part no subvencionada per la Generalitat.  
j) Disposar de les autoritzacions, permisos i llicències administratives que siguen necessaris per a executar les obres abans de ser iniciades.  
  
k) Mantindre la destinació de l'edifici en què es realitzen les obres subvencionades durant un període mínim de quinze anys comptats des de la finalització de les obres, amb les excepcions següents:  
1. Si l'entitat beneficiària ha adquirit anteriorment algun compromís relatiu a l'ús de l'immoble per un termini diferent de l'indicat, prevaldrà el de més duració efectiva.  
2. Si l'entitat no té la propietat de l'immoble, este termini es limita al de cessió d'este, i, com a mínim, a cinc anys comptats des de la publicació de l'orde que aprova esta convocatòria.  
  
l) Les que establisca la legislació de subvencions i d'hisenda pública.  
2. En els supòsits de l'article 37 de la Llei 38/2003, de 17 de novembre, General de Subvencions, i en cas d'incompliment de les obligacions a què es referixen estes bases, es produirà la pèrdua del dret al cobrament total o parcial de la subvenció atorgada i es podrà deixar esta sense efecte o minorar-ne la quantia, amb reintegrament de les quantitats indegudament percebudes i l'exigència dels interessos de demora des del moment del pagament de la subvenció.  
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma total de les quals supere el cost subvencionable, donaran lloc a la modificació de la resolució de concessió.  
4. El procediment de reintegrament de les quantitats indegudament percebudes serà iniciat per la Conselleria d'Educació, Cultura i Esport, que notificarà a l'interessat l'import de la subvenció que ha de ser reintegrat a la Generalitat, l'obligació que ha sigut incomplida per l'entitat i la motivació que justifica el reintegrament.  
Este procediment de reintegrament haurà de garantir la preceptiva audiència a l'interessat, abans de l'elaboració de la resolució definitiva. Esta serà notificada igualment a l'interessat i tindrà naturalesa de liquidació definitiva, a l'efecte del còmput del cobrament del deute en període voluntari de recaptació.  
L'entitat beneficiària haurà d'efectuar el reintegrament per mitjà d'una transferència bancària o un xec nominatiu a favor de la Generalitat.  
  
Tretze. Justificació i pagament d'estes ajudes  
1. El pagament d'estes ajudes es tramitarà amb la justificació prèvia de l'execució de la inversió subvencionada per part de cada societat musical beneficiària, i es farà efectiu per mitjà d'una transferència al compte bancari assenyalat per cada beneficiari en la seua sol·licitud.  
2. Per a justificar l'execució de les obres subvencionades, les societats beneficiàries hauran de presentar un compte justificatiu format pels documents següents:  
a) Annex IV emplenat i firmat per qui exercisca la representació de la societat musical.  
b) Factures girades a la societat musical per estes obres. A més, quan es tracte d'obres en què es requerisca un projecte d'execució o una memòria valorada segons el que preveu el punt 1.b de la base sexta, s'hi aportarà també el certificat d'obra expedit pel tècnic director d'esta, que contindrà les relacions valorades a origen que són resultat del mesurament de les obres executades i de l'aplicació dels preus unitaris als quals es va adjudicar esta.  
c) En el cas d'obres de pressupost d'execució material igual o superior a 50.000,00 euros, exclòs l'IVA, es presentarà una còpia de les ofertes presentades per almenys tres empreses, i en cas que no s'haja optat per la proposició econòmica mes avantatjosa, s'aportarà també un informe tècnic que justifique les raons d'esta decisió.  
  
3. Juntament amb la justificació d'execució de la inversió prevista en l'apartat anterior, s'haurà d'aportar l'acreditació documental que la societat musical es troba al corrent de les seues obligacions tributàries i davant de la Seguretat Social. No serà necessari aportar estos documents si en la sol·licitud de la subvenció es va autoritzar esta Conselleria a obtindre telemàticament els certificats corresponents.  
4. Una vegada comprovada i aprovada la documentació justificativa, s'ordenarà el pagament d'una sola vegada de la subvenció concedida.  
5. Si es produïxen economies per baixes en les adjudicacions o reducció no significativa d'unitats d'obra executada l'import de les quals no supere el 10 per cent del pressupost de la inversió, els beneficiaris d'estes ajudes podran realitzar altres obres en el seu local social que complisquen íntegrament la finalitat i les condicions d'esta convocatòria. Estes noves obres es finançaran amb la subvenció concedida i amb l'aportació del beneficiari, sense que es puga derivar d'això cap dret a un increment de la subvenció inicial. Si se supera l'esmentat percentatge, caldrà ajustar-se al que disposa el punt 2 de la base onze.  
6. En cas que l'import justificat finalment siga inferior al pressupost inicial presentat amb la sol·licitud, l'import que es pagarà de la subvenció es reduirà en el mateix percentatge.  
7. Als efectes previstos en esta convocatòria, es considerarà que el gasto s'ha realitzat quan la Conselleria accepte la documentació justificativa prevista en el punt 2 d'esta base presentada dins del termini assenyalat per a justificar.  
8. Les subvencions no pagades totalment o parcialment per no haver-se executat la inversió o per ser incorrecta, incompleta o insuficient la justificació documental, quedaran sense efecte a partir de la data indicada en el punt 10 d'esta base, sense necessitat d'un nou tràmit per a declarar els seus beneficiaris en esta situació.  
D'acord amb el que preveu l'article 34.3 de la Llei General de Subvencions, els beneficiaris que incórreguen en la circumstància indicada en el paràgraf anterior o en les previstes en l'article 37 de l'esmentada llei perdran el dret al cobrament total o parcial de la subvenció.  
Tot el que s'ha indicat en este apartat s'entén sense perjuí dels casos en què siga procedent incoar un expedient sancionador segons el que establixen els articles 52 i següents de la Llei General de Subvencions.  
9. Els sobrants produïts per aplicació del que disposa el número anterior no podran ser reassignats a uns altres beneficiaris o sol·licitants.  
  
10. El termini per a presentar la documentació justificativa indicada en els punts 2 i, si és el cas, 3 finalitza el 31 d'octubre de 2015. D'acord amb la legislació de règim jurídic de les administracions públiques i del procediment administratiu comú, este termini es podrà ampliar singularment fins a quinze dies naturals a petició de la societat musical interessada, sempre que els terminis de tancament de l'execució i comptabilitat pressupostària de la Generalitat ho permeten i es justifiquen les raons que motiven la demora i la impossibilitat de preveure-les al seu moment.  
  
Catorze. Altres disposicions  
1. La Direcció General de Cultura, com a òrgan instructor d'este procediment, podrà requerir la documentació complementària que considere necessària en qualsevol fase d'este, en especial la relativa a aquelles circumstàncies que s'acrediten per mitjà d'una declaració responsable.  
2. La Conselleria d'Educació, Cultura i Esport, per mitjà de la Direcció General de Cultura, es reserva la facultat d'interpretar el contingut d'estes bases reguladores als efectes d'adjudicació i de gestió de les subvencions.  
3. La participació en esta convocatòria implica l'acceptació de les bases que la regulen.